ธุรกิจรุ่ง-ร่วง
ฝ่ายวิจัยธนาคารกรุงศรีอยุธยาออกบทวิจัยว่า หลายธุรกิจสำคัญของไทยกำลังเข้าสู่กระแสแห่งการเปลี่ยนแปลงที่น่าจับตา ทั้งเชิงบวกและเชิงลบ
7 ก.พ. 2555

ฝ่ายวิจัยธนาคารกรุงศรีอยุธยาออกบทวิจัยว่า หลายธุรกิจสำคัญของไทยกำลังเข้าสู่กระแสแห่งการเปลี่ยนแปลงที่น่าจับตา ทั้งเชิงบวกและเชิงลบ
ธุรกิจการเกษตร : ราคาตลาดโลกแผ่วภาคเกษตรของไทยยังคงมีแนวโน้มเผชิญความไม่แน่นอนของผลผลิตจากสภาพอากาศผันผวน ล่าสุดองค์การอุตุนิยมวิทยาโลกระบุว่าวิกฤต La Nina จะยังลากยาวสร้างปัญหาให้ไทยถึงกลางปี 2555 ทำให้มีปริมาณฝนมากกว่าปกติ และอาจเกิดแล้งรุนแรงในบางพื้นที่ ขณะที่แนวโน้มระดับราคาในตลาดโลกที่เป็นปัจจัยหนุนรายได้ภาคเกษตรมาตลอด 23 ปีจะมีทิศทางแผ่วลงแม้จะยังอยู่ในระดับสูง
ความต้องการยางพาราลดลง ซึ่งอิงกับอุตสาหกรรมรถยนต์โลกเป็นหลัก ตามการชะลอของเศรษฐกิจประเทศชั้นนำ และอาจมีผลฉุดราคาให้ทรุดลงแรง ขณะที่ข้าวซึ่งราคารับซื้อของไทยสูงกว่าตลาดโลกมากจากผลโครงการจำนำข้าว จะกระทบต่อความสามารถในการแข่งขันในตลาดส่งออก ทำให้มีแนวโน้มที่ปริมาณส่งออกข้าวตกต่ำ 
อุตสาหกรรมเบา กำลังเจอปัญหาขาดแคลนแรงงานทำให้เกิดการทยอยย้ายฐานการผลิตสู่ประเทศเพื่อนบ้านในอาเซียน เพราะการผลักดันนโยบายปรับขึ้นค่าจ้างขั้นต่ำเป็น 300 บาท ที่จะเริ่มมีผลตั้งแต่วันที่ 1 เม.ย. ในพื้นที่ 7 จังหวัด โดยเฉพาะกรุงเทพมหานคร (กทม.) และปริมณฑล ซึ่งเป็นแหล่งกระจุกตัวของโรงงานผลิตสิ่งทอ เครื่องนุ่งห่ม รองเท้าจำนวนมาก จะยิ่งเป็นปัญหาซ้ำเติมอุตสาหกรรมนี้ที่เน้นการแข่งขันด้านราคา จึงมีแนวโน้มที่ทุนไทยจะต้องหนีตายย้ายฐานผลิตออกนอกประเทศอีกระลอกใหญ่ โดยเฉพาะไปลงทุนในแถบอินโดจีน
อุตสาหกรรมไฮเทค คาดว่าจะเห็นการฟื้นตัวของกิจกรรมการผลิตอย่างค่อยเป็นค่อยไป โดยอุตสาหกรรมยานยนต์และชิ้นส่วนจะมีทิศทางการฟื้นตัวที่เร็วกว่าและอาจเห็นการฟื้นตัวในลักษณะ “Vshape” เนื่องจากมีแรงหนุนจากความต้องการที่ยังแข็งแกร่ง และคาดว่าผลจากน้ำท่วมจะทำให้ผู้บริโภคกลับมานิยมรถกระบะมากขึ้น ขณะที่ตลาดส่งออกซึ่งกระจุกตัวในเอเชียแปซิฟิกและตะวันออกกลางยังมีลู่ทางสดใส อุตสาหกรรมเครื่องใช้ไฟฟ้ายังได้แรงหนุนจากความต้องการในประเทศเพื่อทดแทนสินค้าที่เสียหาย
พลังงานไฟฟ้า แม้ธุรกิจพลังงานหมุนเวียนจะมีโอกาสทางการตลาดค่อนข้างสูง เนื่องจากการลงทุนโรงไฟฟ้าแบบดั้งเดิมยังเผชิญข้อจำกัด ทั้งโรงไฟฟ้าจากถ่านหินที่มีปัญหาจากแรงต้านของชุมชน โรงไฟฟ้าก๊าซธรรมชาติที่เสี่ยงจากแหล่งก๊าซที่ร่อยหรอ ขณะที่โอกาสการลงทุนโรงไฟฟ้านิวเคลียร์ในระยะอันใกล้ก็ดูจะริบหรี่
อสังหาริมทรัพย์ หลายปัจจัยดูจะเป็นแรงส่งให้ธุรกิจคอนโดมิเนียมเร่งตัวในปีนี้ ข้อกำหนดผังเมืองรวม กทม.ฉบับใหม่ที่คาดว่าจะบังคับใช้เดือน พ.ค. 2556 กำหนดความกว้างถนนที่จะพัฒนาโครงการอาคารสูงได้เป็นไม่ต่ำกว่า 12 เมตร จะทำให้พื้นที่ในการพัฒนาโครงการใหม่จำกัดลง เร่งให้ผู้ประกอบการผุดคอนโดมิเนียม อพาร์ตเมนต์ หอพัก เพิ่มในพื้นที่ซอยแคบ โดยเฉพาะแถบถนนสุขุมวิท และพหลโยธิน สอดรับกับความต้องการอาคารสูงที่น่าจะบูมจากผลกระทบน้ำท่วม แต่โอกาสจะเอื้อกับผู้ประกอบการรายใหญ่ที่มีทุนหนา เพราะที่ดินหายากและราคาแพง
รับเหมาก่อสร้างและวัสดุก่อสร้าง กลุ่มผู้รับเหมาที่มีแนวโน้มสดใส และจะมีงานในมือเพิ่มขึ้น ทั้งกลุ่มที่เน้นโครงการภาครัฐ จากการเร่งพัฒนาโครงการป้องกันน้ำท่วม การซ่อมแซมถนนหนทางที่ได้รับความเสียหาย และการเร่งสานต่อโครงการรถไฟฟ้าหลังชะลอไปช่วงน้ำท่วม อาทิ สายสีม่วง และสีน้ำเงิน รวมถึงสายสีเขียว (แบริ่งสมุทรปราการ) และสายสีแดง (บางซื่อรังสิต) ที่น่าจะเริ่มก่อสร้างช่วงกลางปีนี้
กลุ่มที่เน้นโครงการภาคเอกชน ในส่วนของด้านงานฟื้นฟูโรงงานทั้งในและนอกนิคมอุตสาหกรรมที่เสียหายจากน้ำท่วม ซึ่งส่วนใหญ่จะเป็นรายใหญ่ และงานซ่อมแซมที่อยู่อาศัย ซึ่งส่วนใหญ่จะเป็นรายเล็กในพื้นที่โดยมูลค่ารับเหมาก่อสร้างในส่วนที่จะได้รับประโยชน์ข้างต้นคิดเป็นสัดส่วนถึงกว่า 60%
ธุรกิจการเงิน อาจเป็นอีกปีแห่งการปรับตัวของธุรกิจการเงินไทย นโยบายการเปิดเสรีภาคบริการด้านการเงินรับประชาคมเศรษฐกิจอาเซียน (AEC) ในปี 2558 มีความคืบหน้าอย่างมากในกลุ่มธุรกิจหลักทรัพย์ ที่ไทยจะเปิดเสรีเต็มรูปแบบในปีนี้ จะทำให้ค่านายหน้าเฉลี่ยลดลง ภาวะการแข่งขันจะรุนแรงขึ้นและยิ่งเร่งกระแสการควบรวมกิจการ
สำหรับธนาคารพาณิชย์ ในปีนี้จะเป็นปีที่ธนาคารแห่งประเทศไทย (ธปท.) อนุญาตให้สาขาธนาคารต่างประเทศ 16 แห่งในไทยยื่นขออนุญาตเป็นธนาคารพาณิชย์ที่เป็นบริษัทลูกของธนาคารพาณิชย์ในต่างประเทศ (Subsidiary) ซึ่งสามารถขยายสาขาและการให้บริการได้กว้างขึ้น ขณะที่เป้าหมายการเปิดเสรีภาคธนาคารตามกรอบ AEC จะท้าทายให้เร่งเพิ่มประสิทธิภาพ ลดต้นทุน พัฒนาความหลากหลายของผลิตภัณฑ์และการบริหารความเสี่ยง